[pic] | KOMISIJA EVROPSKIH SKUPNOSTI |

Bruselj, 12.11.2008

COM(2008) 722 konč.

POROČILO KOMISIJE

Solidarnostni sklad Evropske unije Letno poročilo 2007

KAZALO

1. Uvod 3

2. Nove vloge, prejete v letu 2007 3

3. Financiranje 8

4. Spremljanje 9

5. Zaključek 9

6. Sklepi 10

Priloga 1: European Union Solidarity Fund applications received or completed in 2007 11

Priloga 2: Criteria to mobilise the EU Solidarity Fund 12

Priloga 3: Determination of the amount of aid 13

Priloga 4: Thresholds for major disasters applicable in 2007 14

1. UVOD

Solidarnostni sklad Evropske unije je bil ustanovljen 15. novembra 2002[1]. Člen 12 Uredbe o Solidarnostnem skladu določa, da je treba Evropskemu parlamentu in Svetu predložiti poročilo o dejavnostih Sklada v preteklem letu. To poročilo predstavlja dejavnosti Sklada v letu 2007, ki kot v prejšnjih poročilih obsegajo tri področja, in sicer obravnavo novih vlog, prejetih v letu 2007, spremljanje tekočega izvajanja nepovratnih sredstev in oceno izvedbenih poročil z namenom priprave na zaključek.

2. Nove vloge, prejete v letu 2007

Leta 2007 je Komisija prejela 19 novih vlog za pomoč iz Solidarnostnega sklada. Priloga 1 vključuje podroben pregled vseh primerov. Ti primeri so bili ocenjeni glede na merila iz Uredbe in informacije, ki so jih zagotovile države prosilke.

Nemčija

Januarja 2007 je Nemčijo prizadelo močno neurje („Kyrill“), ki je povzročilo precejšnjo hudo škodo v več regijah. Nemški organi so 29. marca 2007 zaprosili za pomoč iz Solidarnostnega sklada. Dodatne informacije so bile predložene 12. julija 2007.

Neurje je bilo opredeljeno kot večja nesreča, ker je neposredni znesek škode 4 687 milijonov EUR presegel veljavni prag 3 267 milijonov EUR (tj. 3 milijarde EUR v cenah iz leta 2002). Precejšnja škoda je nastala na infrastrukturi, v gozdarstvu, podjetjih in zasebnih gospodinjstvih. V najbolj prizadetih regijah je bilo razglašeno izredno stanje. Enajst ljudi je izgubilo življenje neposredno zaradi neurja. Podrta drevesa in električni drogovi so povzročili zastoje v cestnem in železniškem omrežju, kar je popolnoma zaustavilo železniški promet v celotni Nemčiji in zahtevalo obsežne dejavnosti čiščenja.

Komisija je 11. septembra 2007 sprejela odločitev, da proračunskemu organu predlaga sprostitev sredstev iz Solidarnostnega sklada in dodeli finančno pomoč v višini 166,9 milijona EUR. Po proračunskem postopku so se nepovratna sredstva Nemčiji izplačala 27. decembra 2007.

Španija (El Hierro)

Med 26. in 28. januarjem 2007 je otok El Hierro, ki je najmanjši od sedmih otokov v Kanarskem arhipelagu, prizadelo hudo neurje z močnim deževjem, ki je poškodovalo javno infrastrukturo. Španija je 29. marca 2007 predložila vlogo za finančno pomoč.

Nesreča je povzročila škodo v višini približno 17,858 milijona EUR, kar pomeni 0,55 % običajnega praga za sprostitev sredstev iz Sklada (3 267 milijonov EUR). Zato se je vloga obravnavala na podlagi meril za „neobičajno regionalno nesrečo“. Uredba poziva, naj se posebna pozornost nameni oddaljenim in osamljenim regijam; v to kategorijo spada tudi otok El Hierro.

Komisija je menila, da je treba za zagotovitev pomena posebnih meril za regionalne nesreče na nacionalni ravni razlikovati med resnimi regionalnimi dogodki in dogodki, ki so le lokalni. V skladu z načelom subsidiarnosti so za lokalne dogodke odgovorni nacionalni organi, medtem ko so regionalni lahko upravičeni do pomoči iz Solidarnostnega sklada. Nesreča, ki je dosegla le 0,55 % običajnega praga za sprostitev sredstev iz Sklada, ni spadala v okvir te utemeljitve za pomoč iz Sklada niti v izjemnih okoliščinah ali v primeru oddaljene ali osamljene regije.

Španski organi so prizadeto regijo opredelili kot otok El Hierro s približno 10 500 prebivalci, kar pomeni 0,5 % celotnega prebivalstva Kanarskih otokov. Čeprav Uredba št. 2012/2002 ne določa najmanjšega števila prebivalstva ali najmanjšega obsega ozemlja, ki bi pogojevala upravičenost prizadete regije do pomoči, je Komisija menila, da je treba ta dva dejavnika upoštevati glede na gospodarski položaj zadevne države. V tem primeru je nesreča lokalno povzročila veliko škodo, vendar je ostala omejena na manjše ozemlje z majhnim številom ljudi.

Čeprav je bilo v vlogi jasno navedeno, da je močno deževje lokalno povzročilo veliko škodo, ni bilo zadostnih dokazov o resnem in trajnem vplivu na življenjske pogoje in gospodarsko stabilnost regije (tj. Kanarskih otokov). Da bi ohranil svoj pomen, se koncept regionalne gospodarske stabilnosti ni mogel uporabiti za enote, ki so premajhne, da bi lahko vplivale na celotno regijo. Oceniti ga je bilo treba v širšem regionalnem okviru, tj. okviru španske regije Kanarski otoki. Nobenih dokazov ni bilo, da bi bila gospodarska stabilnost Kanarskih otokov kakor koli ogrožena. Komisija je na začetku leta 2008 sprejela odločitev, da ne bo sprostila sredstev iz Sklada, in o tem obvestila španske organe.

Francija (Réunion)

Konec februarja 2007 je francoski otok Réunion prizadel tropski ciklon „Gamede“, ki je povzročil resno škodo na infrastrukturi in v različnih sektorjih gospodarstva. Francija je 4. maja 2007 predložila vlogo za finančno pomoč. Posodobljene informacije o znesku škode so bile predložene 29. junija ter 12. in 17. julija 2007. Ker je bila skupna neposredna škoda 211,6 milijona EUR nižja od običajnega praga za „večjo nesrečo“ in je dosegla 6,5 % veljavnega praga 3 267 milijonov EUR, se je vloga obravnavala na podlagi meril za neobičajne regionalne nesreče.

Francoski organi so vlogo utemeljili na podlagi posebnega položaja otoka Réunion, ki je najbolj oddaljena in hkrati najgosteje poseljena skrajno obrobna regija Unije. Predloženi so bili dokazi, da so zaradi osamljenosti in na splošno kritičnega socialno-gospodarskega položaja otoka Réunion vpliv in trajne posledice škode, ki jo je povzročil ciklon, veliko hujši, kot bi bili sicer. Nesreča je hudo poškodovala infrastrukturo, zlasti ceste, oskrbo z vodo in telekomunikacije ter tudi kmetijstvo in ribištvo, ter v večji ali manjši meri prizadela celotno prebivalstvo otoka Réunion. V 21 od 24 občin na otoku je bilo treba razglasiti izredno stanje. Predloženi dokazi o resnem in trajnem vplivu na življenjske pogoje in gospodarsko stabilnost regije so temeljili zlasti na težavah, ki jih je povzročila škoda na glavnih cestah, zlasti uničenju mostu na edini, najpomembnejši cesti, ki povezuje dve gospodarski središči na severu in jugu otoka. To naj bi negativno vplivalo na zaposlovanje in gospodarsko rast, vključno z zaprtjem več malih in srednje velikih podjetij. Poleg tega je neurje povzročilo precejšnjo izgubo dohodka v ribištvu, kmetijskem sektorju in turizmu.

Komisija je 11. septembra 2007 sprejela odločitev, da sprosti sredstva iz Solidarnostnega sklada in dodeli finančno pomoč v višini 5,29 milijona EUR. Po proračunskem postopku so se nepovratna sredstva Franciji izplačala 28. decembra 2007.

Španija (Castilla–La Mancha)

Dele regije Castilla–La Mancha so 22. in 23. maja 2007 prizadele hude poplave, ki so poškodovale javno infrastrukturo, zasebne domove, podjetja in kmetijstvo. Španija je 18. julija 2007 predložila vlogo za finančno pomoč. Španski organi so ocenili, da neposredna škoda znaša 66,172 milijona EUR, kar pomeni le 2 % veljavnega praga za sprostitev sredstev iz Sklada za večje nesreče (3 267 milijonov EUR). Ker je bila celotna škoda nižja od običajnega praga za sprostitev sredstev iz Sklada, se je vloga obravnavala na podlagi meril za „neobičajno regionalno nesrečo“.

Komisija je menila, da je treba za zagotovitev pomena posebnih meril za regionalne nesreče na nacionalni ravni razlikovati med resnimi regionalnimi dogodki in dogodki, ki so le lokalni. Nesreča, ki dosega 2 % običajnega praga za sprostitev sredstev iz Sklada, ni spadala v okvir utemeljitve za pomoč iz Sklada.

Eden od pogojev za izjemno uporabo sredstev iz Sklada je, da je prizadet večji del prebivalstva v regiji, na katero je bila predložena vloga. Vloga zadeva poplave v dveh provincah, in sicer Ciudad Real s 489 200 prebivalci in Toledo s 576 200 prebivalci, v avtonomni regiji Castilla–La Mancha s skupnim prebivalstvom 1 839 900 (podatki iz leta 2004). V teh provincah so poplave prizadele več občin s skupnim prebivalstvom 71 397. Prebivalstvo teh občin pomeni le zelo majhen delež prebivalstva v provincah, v katere te občine spadajo. Čeprav Uredba št. 2012/2002 ne določa najmanjšega števila prebivalstva ali najmanjšega obsega ozemlja, ki bi pogojevala upravičenost prizadete regije do pomoči, je Komisija menila, da je treba to upoštevati glede na gospodarstvo zadevne države. V tem primeru je nesreča lokalno povzročila veliko škodo, vendar je ostala omejena na manjše ozemlje s sorazmerno majhnim številom ljudi.

Poplave so poškodovale cestno in vodno infrastrukturo, občinske objekte, izobraževalne, zdravstvene in športne objekte, cestno razsvetljavo, več domov, kmetijstvo ter del industrijske in storitvene baze. Čeprav je bilo v vlogi jasno navedeno, da so poplave in močno deževje lokalno povzročili škodo na infrastrukturi in kmetijstvu, ni vključevala prepričljivih dokazov o resnem in trajnem vplivu na življenjske pogoje in gospodarsko stabilnost regije. Čeprav se je vloga omejila na najbolj prizadete regije, je bilo prejetih le 1 989 odškodninskih zahtevkov za škodo na domovih (medtem ko je bilo celotno število prebivalcev na prizadetih območjih 71 397). Poleg tega je Komisija menila, da je treba koncept regionalne gospodarske stabilnosti oceniti na širši regionalni ravni. Na tej podlagi je Komisija zaključila, da vloga ne izpolnjuje zahtev glede resnega in trajnega vpliva na pogoje za življenjske pogoje in gospodarsko stabilnost regije. Komisija je 23. januarja 2008 sprejela odločitev, da ne bo sprostila sredstev iz Sklada, in o tem obvestila španske organe.

Združeno kraljestvo

Junija in julija 2007 so po več zaporednih neobičajno močnih deževjih različne dele Združenega kraljestva prizadele hude poplave, ki so povzročile veliko škodo. Zato so 20. avgusta 2007 organi Združenega kraljestva predložili vlogo za finančno pomoč iz Solidarnostnega sklada. Dodatne informacije, ki so jih zahtevale službe Komisije in so bile nujne za dokončanje ocene, so bile predložene 26. oktobra 2007.

Skupna neposredna škoda, ki so jo povzročile poplave, presega 4,6 milijarde EUR. Ker ta znesek presega prag 3,267 milijarde EUR, ki velja za Združeno kraljestvo, da se lahko sprostijo sredstva iz Solidarnostnega sklada (tj. 3 milijarde EUR v cenah iz leta 2002), se je nesreča opredelila kot „večja naravna nesreča“ in se tako uvrstila na glavno področje uporabe Solidarnostnega sklada.

Komisija je 10. decembra 2007 sprejela odločitev, da proračunskemu organu predlaga sprostitev sredstev iz Solidarnostnega sklada, in dodeli finančno pomoč v višini 162,388 milijona EUR.

Ciper

Po gozdnih požarih na Cipru 29. junija 2007 so ciprski organi 4. septembra 2007 predložili vlogo za pomoč. Ciprski organi so škodo ocenili na 38,2 milijona EUR, kar pomeni 48 % običajnega praga za sprostitev sredstev iz Sklada, ki velja za Ciper (79,895 milijona EUR). Vloga se je torej ocenjevala na podlagi meril za „neobičajno regionalno nesrečo“.

Požar je prizadel zlasti gozdna območja v nacionalnem gozdnem parku, katerih površina naj bi bila obsežnejša od skupne površine, ki so jo prizadeli vsi požari na Cipru v zadnjih sedmih letih. Vendar so bile posledice na prebivalstvo zelo majhne. Ciprski organi so kot prizadeto regijo opredelili tri sosednje vasi s skupnim prebivalstvom 1 703 (tj. 0,2 % prebivalstva Cipra). V teh vaseh je bilo prizadetih 58 % gospodinjstev. Komisija je menila, da je treba velikost prebivalstva/ozemlja prizadete regije upoštevati glede na gospodarstvo zadevne države. Nesreča, ki je prizadela le zelo majhno število ljudi (približno 988 prebivalcev), ni spadala v okvir utemeljitve za pomoč iz Solidarnostnega sklada.

Poleg tega ni bilo nobenih dokazov o resnem in trajnem vplivu na življenjske pogoje. Glede na navedbe ciprskih organov je ogenj povzročil manjšo škodo na osnovni infrastrukturi (promet, voda in električna energija), ki je bila odpravljena v naslednjih tednih. Škoda na stanovanjih je bila omejena na 601 920 EUR (povprečno 353 EUR na osebo v prizadetih vaseh) in je pomenila le približno 1,5 % celotne škode. Zato je Komisija zaključila, da vloga ne izpolnjuje zahtev za neobičajno regionalno nesrečo. Komisija je 23. januarja 2008 sprejela odločitev, da ne bo sprostila sredstev iz Sklada, in o tem obvestila ciprske organe.

Italija

Italijanski organi so 27. septembra 2007 predložili več vlog za pomoč iz Solidarnostnega sklada, ki so zadevale devet različnih regij Italije. Ker pa se pri nobeni od devetih vlog ni upošteval rok za predložitev vlog za pomoč iz Solidarnostnega sklada, tj. deset tednov po datumu prvega nastanka škode, so bili italijanski organi z dopisom z dne 29. oktobra 2007 obveščeni, da njihove vloge niso sprejemljive.

Španija (požari na Kanarskih otokih)

Julija in avgusta 2007 so tri otoke, tj. Gran Canaria, Tenerife in La Gomera, prizadeli gozdni požari. Španski organi so 3. oktobra 2007 predložili vlogo za finančno pomoč. Neposredna škoda je bila ocenjena na 144,2 milijona EUR. Ker ta znesek pomeni 4,4 % običajnega praga za sprostitev sredstev iz Sklada, je vloga temeljila na merilu neobičajne regionalne nesreče.

Prizadeto regijo so sestavljali trije otoki, in sicer Gran Canaria, Tenerife in La Gomera, s skupnim prebivalstvom 1 681 946. Zaradi požarov je bilo poškodovanih 35 000 hektarjev zemljišč, 12 000 oseb (0,7 % prizadetega prebivalstva) pa je bilo treba evakuirati. Nesreča je resno poškodovala cestno in vodno infrastrukturo, stanovanja, kmetijstvo, živino, podjetja in naravno okolje. Čeprav je Komisija menila, da je bilo med nesrečo prebivalstvo v neposredni bližini požarov verjetno tako ali drugače prizadeto, ni bil predložen noben dokaz, da je bil prizadet večji delež celotnega prebivalstva, ki živi na otokih Gran Canaria, Tenerife in La Gomera.

Kar zadeva zahtevo glede resnega in trajnega vpliva na življenjske pogoje in gospodarsko stabilnost regije, je bilo v vlogi na splošno navedeno, da obstajajo trajne posledice za naravno okolje, infrastrukturo in vire, ki bodo vplivale na življenjske pogoje prebivalstva na prizadetem območju. Vendar ni bil predložen noben prepričljiv dokaz, ki bi podprl to navedbo. Španski organi so v zvezi z resnim in trajnim vplivom na gospodarsko stabilnost prizadete regije v vlogi navedli, da tega vpliva kratkoročno ni mogoče oceniti, in predložen ni bil noben dodaten dokaz.

Zato je Komisija zaključila, da vloga ne izpolnjuje zahtev iz Uredbe za „neobičajno regionalno nesrečo“. Komisija je na začetku leta 2008 sprejela odločitev, da ne bo sprostila sredstev iz Sklada, in o tem obvestila španske organe.

Francija (Martinique)

Avgusta 2007 je francoska čezmorska departmaja Martinique in Guadeloupe, otoka na francoskih Antilih, prizadel hurikan „Dean“, ki je resno poškodoval infrastrukturo in prizadel različne gospodarske sektorje. Francija je 26. oktobra 2007 predložila vlogo za finančno pomoč iz Solidarnostnega sklada EU. Komisija je dodatne informacije od francoskih organov prejela 8. januarja 2008. Vloga se je ob koncu leta 2007 še ocenjevala in Komisija še ni sprejela odločitve o sprostitvi sredstev iz Sklada.

Grčija

Avgusta 2007 so precej obsežen del Grčije prizadeli gozdni požari. Požari so bili najbolj intenzivni in razširjeni v regijah Zahodna Grčija, Peleponez, Celinska Grčija in Atika. Nesreča je povzročila veliko škodo v različnih gospodarskih sektorjih, zlasti kmetijstvu, ter uničila infrastrukturo na področju prometa, telekomunikacij, distribucije energije, vode in odpadne vode ter preprečevanja naravnih nesreč. Nesreča je povzročila precej škode tudi v naravnem okolju, kulturnih spomenikih, šolah, bolnišnicah in gasilskih službah. Precejšnji stroški so nastali pri zagotavljanju začasne nastanitve in financiranju reševalnih služb za zadovoljitev neposrednih potreb prizadetega prebivalstva. Zaradi požarov je v regijah Peleponez, Zahodna Grčija in Evvoia umrlo 65 ljudi.

Grški organi so 30. oktobra 2007 zaprosili za pomoč iz Solidarnostnega sklad in 24. januarja 2008 dopolnili svojo vlogo. Vloga se je ob koncu leta 2007 še ocenjevala in Komisija še ni sprejela odločitve o sprostitvi sredstev iz Sklada.

Slovenija

Sredi septembra 2007 je večji del Slovenije prizadelo močno deževje in neurje, ki je povzročilo hude poplave in zemeljske plazove. Slovenski organi so 19. novembra 2007 predložili vlogo za pomoč iz Solidarnostnega sklada.

Nesreča je znatno poškodovala infrastrukturo (promet, električna energija, voda). Poškodovanih je bilo več kot 350 kilometrov državnih cest ter več kot 1 600 kilometrov občinskih in gozdnih cest, poleg tega pa tudi več kot 17 kilometrov vodnega omrežja, več kot 10 kilometrov elektroenergetskega omrežja, 48 vodnih zajetij in 147 mostov. Nesreča je znatno prizadela tudi javna in zasebna poslopja, podjetja, kmetijstvo in spomenike kulturne dediščine.

Vloga se je ob koncu leta 2007 še ocenjevala in Komisija še ni sprejela odločitve o sprostitvi sredstev iz Sklada.

3. Financiranje

Dva primera iz leta 2006, za katera se proračunski postopek do konca leta še ni zaključil (poplave na Madžarskem in v Grčiji), sta bila skupaj obravnavana v eni spremembi proračuna. Predhodni predlog spremembe proračuna št. 2/2007[2] je proračunski organ odobril 7. junija 2007. Po sprejetju odločbe o nepovratnih sredstvih in po podpisu izvedbenega sporazuma so se izplačila lahko izvršila.

Leta 2007 so se sredstva iz Sklada sprostila za dva nova primera (neurje „Kyrill“ v Nemčiji; ciklon „Gamede“ v Franciji/Réunion). V obeh primerih so bili zneski pomoči določeni na podlagi standardne metode, ki jo je oblikovala Komisija in je bila podrobno pojasnjena v letnem poročilu 2002/2003 (glej tudi Prilogo 3 k temu poročilu). Spremembo proračuna št. 6/2007[3] je proračunski organ odobril 24. oktobra 2007. Po sprejetju odločbe o nepovratnih sredstvih in po podpisu izvedbenega sporazuma so se izplačila lahko izvršila. Zneski pomoči v letu 2007 so bili naslednji:

Država upravičenka | Nesreča | Kategorija | Znesek pomoči (v EUR) |

Madžarska | poplava | večja | 15°063°587 |

Grčija | poplava | regionalna | 9°306°527 |

Nemčija | neurje | večja | 166°905°985 |

Francija/Réunion | tropski ciklon | regionalna/skrajno obrobna regija | 5°290°000 |

Skupaj | 196°566°099 |

Za vloge Združenega kraljestva (poplave), Grčije (gozdni požari), Slovenije (poplave) in Francije/Martinique (hurikan Dean), prejete v letu 2007, se proračunski postopki niso mogli zaključiti pred koncem leta. Za te vloge je Komisija predložila predhodna predloga spremembe proračuna št. 1/2008[4] in št. 3/2008[5], ki ju je proračunski organ odobril 9. aprila 2008 in 5. junija 2008, ter prehodni predlog spremembe proračuna št. 7/2008[6]; kar bo vključeno v letno poročilo za naslednje leto.

4. Spremljanje

Komisija je 23. januarja 2007 izvedla nadzorni obisk v Avstriji, da bi pridobila informacije o sistemu, ki so ga vzpostavili avstrijski organi za izvajanje nepovratnih sredstev, ki so bila dodeljena iz Solidarnostnega sklada po hudih poplavah v Vorarlbergu in na Tirolskem avgusta 2005 ter da bi preverila napredek pri izvajanju nepovratnih sredstev in razpravljala o posebnih vprašanjih avstrijskih organov.

Kot v preteklosti so zadevni organi obisk toplo pozdravili. Z vidika Komisije je obisk omogočil preverjanje vzpostavljenega izvedbenega sistema in doseženega pozitivnega napredka. Na podlagi pridobljenih informacij se je zdelo, da izvajanje dobro napreduje ter da so bili sprejeti ustrezni ukrepi za zagotovitev spoštovanja obveznosti spremljanja in nadzora.

5. Zaključki

Člen 8(2) Uredbe št. 2012/2002 določa, da država upravičenka najpozneje v šestih mesecih po izteku enoletnega roka od dneva izplačila nepovratnih sredstev predloži poročilo o finančnem izvajanju nepovratnih sredstev (v nadaljnjem besedilu: „izvedbeno poročilo“) z izjavo o utemeljitvi izdatkov (v nadaljnjem besedilu: „izjava o veljavnosti“). Ob koncu tega postopka Komisija zaključi pomoč iz Sklada.

Kar zadeva zaključek pomoči v primeru Malte (poplave v letu 2003), za katerega je bilo izvedbeno poročilo predloženo 10. maja 2006 in dopolnjeno 28. junija 2007, je Komisija ugotovila, da so malteški organi porabili celoten znesek nepovratnih sredstev iz Solidarnostnega sklada EU (tj. 961 220 EUR). Komisija je pomoč zaključila 3. julija 2007.

Komisija je leta 2007 prejela končna izvedbena poročila za nepovratna sredstva, odobrena leta 2005 in leta 2006, in sicer od Slovaške (neurje v letu 2004), Švedske, Estonije, Latvije in Litve (vse za neurja v letu 2005). Ob koncu obdobja, ki ga zajema to letno poročilo, je ocena navedenih izvedbenih poročil še vedno potekala.

6. Sklepi

Komisija je leta 2007 prejela skupno 19 novih vlog, kar je najvišje število vlog v enem letu od ustanovitve Sklada. Le štiri od teh vlog so zadevale večje naravne nesreče. Ostalih 15 vlog je bilo predloženih na podlagi merila regionalne nesreče, pri čemer devet vlog ni bilo sprejemljivih, ker so bile predložene zunaj desettedenskega roka za predložitev vlog, določenega v Uredbi.

Nove vloge, prejete leta 2007, so ponovno potrdile splošno težnjo, da se večina vlog za pomoč iz Solidarnostnega sklada ne predloži za večje nesreče, ki so glavno področje uporabe Sklada, ampak na podlagi meril za izjemne regionalne nesreče. Ta merila, ki jih mora Komisija v skladu z Uredbo proučiti „zelo strogo“, je še vedno sorazmerno težko izpolniti. Delež neuspešnih vlog za merila za (izjemne) regionalne nesreče je še naprej visok, in sicer dve tretjini. Pri vlogah za večje nesreče, kjer velja le eno količinsko merilo, je delež pozitivnih ocen do zdaj 100 %.

Leta 2007 so države članice in Komisija ponovno namenile precej časa in prizadevanj za pripravo in ocenjevanje vlog za manjše regionalne nesreče, ki se pogosto zavrnejo. Zato je ena od glavnih sprememb v predlogu Komisije z dne 6. aprila 2005 o novi uredbi o Solidarnostnem skladu uporaba le količinskih pragov za raven škode, ki se zahteva za sprostitev sredstev iz Sklada, kar bi izboljšalo preglednost Sklada. To bi zmanjšalo velik obseg dela pri pripravi vlog, ki se nato zavrnejo, ker je merila za izjemne nesreče zelo težko izpolniti. Z novo uredbo o Solidarnostnem skladu bi nacionalni organi bolje razumeli, ali jim Sklad lahko pomaga pri odpravljanju posledic nesreče.

Komisija je leta 2007 večkrat poskusila prepričati države članice ter zlasti prihodnje nemško in portugalsko predsedstvo, da ponovno začnejo razpravo o predlogu Komisije za novo uredbo o Solidarnostnem skladu, ki jo je Evropski parlament odločno podprl. Kljub temu do konca leta 2007 v Svetu ni bilo nobenega napredka.

PRILOGA 1 European Union Solidarity Fund applications received in 2007

Country | GNI 2005 | 0.6% of GNI | Major disaster threshold 2007 |

AT | ÖSTERREICH | 242 610 | 1 455.660 | 1 455.660 |

BE | BELGIQUE-BELGIË | 301 089 | 1 806.535 | 1 806.535 |

BG | BALGARIJA | 21 700 | 130.200 | 130.200 |

CY | KYPROS | 13 316 | 79.895 | 79.895 |

CZ | ČESKA REPUBLIKA | 95 308 | 571.847 | 571.847 |

DE | DEUTSCHLAND | 2 248 160 | 13 488.960 | 3 266.629* |

DK | DANMARK | 208 981 | 1 253.883 | 1 253.883 |

EE | EESTI | 10 528 | 63.168 | 63.168 |

EL | ELLADA | 177 750 | 1 066.497 | 1 066.497 |

ES | ESPAÑA | 893 165 | 5 358.990 | 3 266.629* |

FI | SUOMI/FINLAND | 157 346 | 944.076 | 944.076 |

FR | FRANCE | 1 718 822 | 10 312.933 | 3 266.629* |

HR | HRVATSKA | 30 947** | 185.681 | 1.114 |

HU | MAGYARORSZÁG | 83 689 | 502.134 | 502.134 |

IE | IRELAND | 137 719 | 826.316 | 826.316 |

IT | ITALIA | 1 412 607 | 8 475.641 | 3 266.629 |

LT | LIETUVA | 20 296 | 121.774 | 121.774 |

LU | LUXEMBOURG (G-D) | 24 018 | 144.106 | 144.106 |

LV | LATVIJA | 12 655 | 75.932 | 75.932 |

MT | MALTA | 4 395 | 26.369 | 26.369 |

NL | NEDERLAND | 510 183 | 3 061.098 | 3 061.098* |

PL | POLSKA | 235 325 | 1 411.952 | 1 411.952 |

PT | PORTUGAL | 145 347 | 872.080 | 872.080 |

RO | ROMÂNIA | 77 011 | 462.068 | 462.068 |

SE | SVERIGE | 286 933 | 1 721.600 | 1 721.600 |

SI | SLOVENIJA | 27 379 | 164.272 | 164.272 |

SK | SLOVENSKÁ REPUBLIKA | 37 141 | 222.843 | 222.843 |

TR | TÜRKIYE | 290 025 | 1 740.151 | 10.441 |

UK | UNITED KINGDOM | 1 830 312 | 10 981.869 | 3 266.629* |

* ~ EUR 3 billion in 2002 prices

** GDP (GNI not available)

[1] Uredba Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije, UL L 311, 14.11.2002, str. 3, v nadaljnjem besedilu: „Uredba“.

[2] COM(2007) 148 konč., 28.3.2007.

[3] COM(2007) 527 konč., 13.9.2007.

[4] COM(2008) 15 konč., 18.1.2008.

[5] COM (2008) 201 konč., 14.4.2008.

[6] COM(2008) 556.